CELEX: 52020PC0374
Language: da
Date: 2020-08-13
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Handelsudvalget, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, i forbindelse med vedtagelsen af Handelsudvalgets forretningsorden og de særlige udvalgs forretningsorden

EUROPA-KOMMISSIONEN
            Bruxelles, den 13.8.2020
            COM(2020) 374 final
            2020/0175(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Handelsudvalget, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, i forbindelse med vedtagelsen af Handelsudvalgets forretningsorden og de særlige udvalgs forretningsorden
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Handelsudvalget EU-Stillehavslandene, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, i forbindelse med vedtagelsen af Handelsudvalgets forretningsorden og de særlige udvalgs forretningsorden.
            
            
               2.Baggrund for forslaget
            
            
               2.1.Den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side
            
            
               Den 30. juli 2009 undertegnede EU den foreløbige partnerskabsaftale
                  1
               , hvori der fastlægges en ramme for en økonomisk partnerskabsaftale ("aftalen") mellem Det Europæiske Fællesskab på den ene side og Stillehavslandene på den anden side.
            
            
               Papua Ny Guinea har siden den 20. december 2009, Fiji siden den 28. juli 2014, Samoa siden den 31. december 2018 og Salomonøerne siden den 17. maj 2020 midlertidigt anvendt aftalen.
            
            
               Aftalen har til formål:
            
            
               a)at gøre det muligt for Stillehavslandene at drage fordel af den forbedrede markedsadgang, som Unionen tilbyder
            
            
               b)at fremme bæredygtig udvikling og Stillehavslandenes gradvise integration i verdensøkonomien
            
            
               c)at oprette et frihandelsområde mellem parterne på grundlag af fælles interesser gennem en gradvis liberalisering af handelen under overholdelse af de gældende WTO-regler og princippet om asymmetri, idet der tages hensyn til Stillehavslandenes særlige behov og kapacitetsbegrænsninger, for så vidt angår omfanget af og tidsplanerne for forpligtelserne
            
            
               d)at oprette passende tvistbilæggelsesordninger, og
            
            
               e)at fastlægge passende institutionelle ordninger.
            
            
               2.2.Handelsudvalget EU-Stillehavslandene
            
            
               Handelsudvalget, der består af repræsentanter for EU og Stillehavslandene (Fiji, Papua Ny Guinea, Samoa og Salomonøerne), fastsætter sin forretningsorden og ledes i fællesskab af en repræsentant for EU og en repræsentant for Stillehavslandene. De to medformænd leder møderne på skift. Lederen af et givet møde anses i forbindelse med anvendelsen af denne aftale for at være "fungerende medformand" indtil det øjeblik, hvor det næste møde begynder, og rollen som fungerende medformand overtages af den anden part.
            
            
               Handelsudvalget behandler alle anliggender, er er nødvendige for gennemførelsen af denne aftale. Ved udførelsen af sine opgaver kan Handelsudvalget a) nedsætte og føre tilsyn med særlige udvalg eller organer, der er nødvendige for aftalens gennemførelse, b) træde sammen til enhver tid efter aftale mellem parterne, c) behandle ethvert spørgsmål, der er omfattet af aftalen, og træffe passende foranstaltninger til udøvelse af sine funktioner og d) træffe afgørelser eller fremsætte henstillinger i de tilfælde, der er fastsat i aftalen.
            
            
               Handelsudvalget EU-Stillehavslandene uddelegerer bestemte gennemførelses- og beslutningsbeføjelser til de særlige udvalg, navnlig Det Særlige Udvalg for Toldsamarbejde og Oprindelsesregler, jf. de relevante bestemmelser i aftalen.
            
            
               2.3.Den retsakt, der skal vedtages af Handelsudvalget EU-Stillehavslandene
            
            
               I sidste kvartal af 2020 skal Handelsudvalget EU-Stillehavslandene på sit ottende møde vedtage en afgørelse om fastlæggelse af forretningsordenen for Handelsudvalget EU-Stillehavslandene og de særlige udvalg ("den påtænkte retsakt").
            
         
         
            
               Formålet med den påtænkte retsakt er at fastsætte de regler, der er bindende for parterne, og hvorefter Handelsudvalget EU-Stillehavslandene og de tilknyttede understrukturer, således som disse er fastsat i aftalens bestemmelser (artikel 68), skal organiseres og fungere.
            
            
               3.Den holdning, der skal indtages på Unionens vegne
            
            
               I artikel 68 fastsættes det, at Handelsudvalget EU-Stillehavslandene fastsætter sin forretningsorden.
            
            
               Ved den foreslåede rådsafgørelse fastlægges Unionens holdning vedrørende vedtagelsen af forretningsordenen for Handelsudvalget EU-Stillehavslandene og de særlige udvalg, og dermed opfyldes EU's forpligtelser i henhold til bestemmelserne i den foreløbige aftale.
            
            
               Denne holdning baseres på det udkast til afgørelse truffet af Handelsudvalget EU-Stillehavslandene, der er knyttet som bilag til udkastet til Rådets afgørelse. Bilaget til afgørelsen truffet af Handelsudvalget EU-Stillehavslandene fastlægger kravene til handelsudvalgets rolle og navn, sammensætning og formand, sekretariat, møder, delegationer, dokumenter, korrespondance, dagsorden for møderne, indbydelse af eksperter, referater, afgørelser og anbefalinger, gennemsigtighed, sprog, udgifter, særlige udvalg eller organer og ændringer af forretningsordenen.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.
                     Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver".
            
            
               4.1.2.
                     Princippernes anvendelse på det foreliggende tilfælde
            
            
               Handelsudvalget er et organ, der er nedsat ved den økonomiske partnerskabsaftale.
            
            
               Den retsakt, som Handelsudvalget EU-Stillehavslandene skal vedtage, er en retsakt, der har retsvirkninger. Den påtænkte retsakt får bindende virkning i henhold til folkeretten, jf. aftalens artikel 68.
            
            
               Den påtænkte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.
                     Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.
                     Princippernes anvendelse på det foreliggende tilfælde
            
            
               Det materielle retsgrundlag for EU's afgørelse af 15. februar 2011 om indgåelse af aftalen er artikel 207 i TEUF. Den påtænkte retsakts primære formål og indhold vedrører desuden den fælles handelspolitik. Den påtænkte retsakts genstand vedrører således et område, på hvilket Unionen har ekstern enekompetence i medfør af artikel 3, stk. 2, i TEUF.
            
         
         
            
               Det materielle retsgrundlag for den foreslåede afgørelse er derfor artikel 207, stk. 4, første afsnit, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 207, stk. 4, første afsnit, sammenholdt med artikel 218, stk. 9, i TEUF. 
            
            
               5.Offentliggørelse af den påtænkte retsakt
            
            
               Da den retsakt, der vedtages af Handelsudvalget EU-Stillehavslandene, vedrører gennemførelsen af den økonomiske partnerskabsaftale, bør den offentliggøres i Den Europæiske Unions Tidende efter vedtagelsen.
            
            
               2020/0175 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Handelsudvalget, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, i forbindelse med vedtagelsen af Handelsudvalgets forretningsorden og de særlige udvalgs forretningsorden
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               1.Den 30. juli 2009 undertegnede Unionen den foreløbige partnerskabsaftale, hvori der fastlægges en ramme for en økonomisk partnerskabsaftale ("aftalen") mellem Det Europæiske Fællesskab på den ene side og Stillehavslandene på den anden side
                  2
               . Papua Ny Guinea har siden den 20. december 2009, Fiji siden den 28. juli 2014, Samoa siden den 31. december 2018 og Salomonøerne siden den 17. maj 2020 midlertidigt anvendt aftalen.
            
            
               2.I aftalens artikel 68 er det fastsat, at Handelsudvalget EU-Stillehavslandene behandler alle spørgsmål, som er nødvendige for gennemførelsen af denne aftale.
            
            
               3.Artikel 68 bestemmer, at Handelsudvalget EU-Stillehavslandene fastsætter sin forretningsorden og uddelegerer bestemte gennemførelses- og beslutningsbeføjelser til de særlige udvalg som fastsat i de relevante bestemmelser i aftalen.
            
            
               4.Handelsudvalget EU-Stillehavslandene vil på sit ottende møde vedtage sin egen og de særlige udvalgs forretningsorden.
            
            
               5.Den Europæiske Union bør fastlægge den holdning, der skal indtages, for så vidt angår vedtagelsen af sådanne forretningsordener —
            
            
               VEDTAGET DENNE AFGØRELSE:
            
            
               Artikel 1
            
         
         
            
               Den holdning, der skal indtages på Unionens vegne på det ottende møde i Handelsudvalget EU-Stillehavslandene, for så vidt angår Handelsudvalgets forretningsorden og de særlige udvalgs forretningsorden, baseres på det udkast til afgørelse truffet af Handelsudvalget EU-Stillehavslandene, der er knyttet som bilag til denne afgørelse.
            
            
               Artikel 2
            
            
               Handelsudvalget EU-Stillehavslandene afgørelse offentliggøres efter vedtagelsen i Den Europæiske Unions Tidende.
            
            
               Artikel 3
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse af 13. juli 2009 om undertegnelse og midlertidig anvendelse af den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side (EUT L 272 af 16.10.2009, s. 1).
               
               
                  
                     (2)
                  
                        EUT L 272 af 16.10.2009, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 13.8.2020
            COM(2020) 374 final
            BILAG
            til
            Forslaget til en rådsafgørelse
            om den holdning, der skal indtages på Den Europæiske Unions vegne i Handelsudvalget, der er nedsat i henhold til den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side, i forbindelse med vedtagelsen af Handelsudvalgets forretningsorden og de særlige udvalgs forretningsorden
            
               
         
         
            
               UDKAST TIL
            
            
               AFGØRELSE NR. XX/2020 TRUFFET AF HANDELSUDVALGET, DER ER NEDSAT VED DEN FORELØBIGE PARTNERSKABSAFTALE MELLEM DET EUROPÆISKE FÆLLESSKAB PÅ DEN ENE SIDE OG STILLEHAVSLANDENE PÅ DEN ANDEN SIDE
            
            
               af ...
            
            
               om vedtagelse af forretningsordenen for Handelsudvalget EU-Stillehavslandene og forretningsordenen for de særlige udvalg
            
            
               HANDELSUDVALGET EU-STILLEHAVSLANDENE HAR —
            
            
               under henvisning til den foreløbige partnerskabsaftale, hvori der fastlægges en ramme for en økonomisk partnerskabsaftale ("aftalen") mellem Det Europæiske Fællesskab på den ene side og Stillehavslandene på den anden side
                  1
               , og som blev undertegnet den 30. juli 2009 i London, særlig artikel 68, og
            
            
               ud fra følgende betragtninger:
            
            
               (1)Ved artikel 68 nedsættes Handelsudvalget EU-Stillehavslandene, og det bestemmes, at udvalget fastsætter sin forretningsorden.
            
            
               (2)Det bestemmes endvidere i artikel 68, at Handelsudvalget EU-Stillehavslandene uddelegerer bestemte gennemførelses- og beslutningsbeføjelser til de særlige udvalg som fastsat i de relevante bestemmelser i aftalen —
            
            
               TRUFFET FØLGENDE AFGØRELSE:
            
            
               Forretningsordenen for Handelsudvalget EU-Stillehavslandene og forretningsordenen for de særlige udvalg fastlægges som angivet i bilaget.
            
            
               Udfærdiget i …
            
            
                     
                        
                           På Handelsudvalget EU-Stillehavslandenes vegne
                        
                     
                  
               
                     
                        På Unionens vegne
                     
                  
                  
                     
                        På Stillehavslandenes vegne
                     
                  
               
               Bilag
            
            
               FORRETNINGSORDEN FOR HANDELSUDVALGET EU-STILLEHAVSLANDENE, 
            
            
               der er nedsat ved artikel 68 i den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side
            
            
               Artikel 1
            
            
               Handelsudvalget EU-Stillehavslandenes rolle og navn
            
            
               1.Det udvalg, der er nedsat ved artikel 68 i den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side ("aftalen"), er ansvarligt for alle anliggender, der er omhandlet i aftalens artikel 68.
            
         
         
            
               2.Ovennævnte udvalg benævnes "Handelsudvalget EU-Stillehavslandene" i udvalgets dokumenter, herunder afgørelser og henstillinger.
            
            
               Artikel 2
            
            
               Sammensætning og formandskab
            
            
               1.I henhold til aftalens artikel 68, stk. 1, består Handelsudvalget EU-Stillehavslandene af repræsentanter for Den Europæiske Union og Stillehavslandene.
            
            
               2.Parternes repræsentanter skal normalt være på højt embedsmandsplan eller undtagelsesvis på ministerplan, når parterne er enige om, at omstændighederne kræver det.
            
            
               3.Formandskabet for Handelsudvalget EU-Stillehavslandene på ministerplan varetages i fællesskab af det medlem af Europa-Kommissionen, der har ansvar for handel, og repræsentanten for et af Stillehavslandene på ministerplan eller deres respektive stedfortrædere. Stillehavslandene udøver denne funktion ved at rotere i alfabetisk orden hver 12. måned. Den første rotation begynder på datoen for vedtagelsen af forretningsordenen for Handelsudvalget EU-Stillehavslandene og slutter den 31. december det følgende år.
            
            
               4.Formandskabet for Handelsudvalget EU-Stillehavslandene på højt embedsmandsplan varetages i fællesskab af en højtstående tjenestemand fra Europa-Kommissionen, der repræsenterer Den Europæiske Union, og af en højtstående embedsmand fra det Stillehavsland, der repræsenterer Stillehavslandene. Stillehavslandene udøver denne funktion ved at rotere i alfabetisk orden hver 12. måned. Den første rotation begynder på datoen for vedtagelsen af forretningsordenen for Handelsudvalget EU-Stillehavslandene og slutter den 31. december det følgende år.
            
            
               5.Formændene fra hver part skal have de nødvendige beføjelser til at repræsentere henholdsvis Den Europæiske Union eller Stillehavslandene.
            
            
               6.Hver part giver hinanden meddelelse om navn, stilling og kontaktoplysninger for den højtstående embedsmand, der er ansvarlig for formandskabet for Handelsudvalget EU-Stillehavslandene for den pågældende part. Denne højtstående embedsmand anses for at have bemyndigelse til at repræsentere parten, indtil den dato, hvor parten meddeler den anden part en ny medformand.
            
            
               Artikel 3
            
            
               Sekretariat
            
            
               1.En embedsmand fra Europa-Kommissionen og fra Stillehavslandene fungerer sammen som sekretariat for Handelsudvalget EU-Stillehavslandene. Stillehavslandene udøver denne funktion ved at rotere i alfabetisk orden hver 12. måned. Den første rotation begynder på datoen for vedtagelsen af forretningsordenen for Handelsudvalget EU-Stillehavslandene og slutter den 31. december det følgende år.
            
            
               2.Hver part giver hinanden meddelelse om navn, stilling og kontaktoplysninger for den embedsmand, der er sekretær for Handelsudvalget EU-Stillehavslandene for den pågældende part. Denne embedsmand anses for fortsat at være sekretær for denne part, indtil den dato, hvor parten meddeler den anden part en ny sekretær.
            
            
               Artikel 4
            
            
               Møder
            
            
               1.Handelsudvalget EU-Stillehavslandene træder sammen én gang om året, medmindre formændene træffer anden afgørelse, eller i hastende tilfælde på anmodning fra en af parterne.
            
            
               2.Møderne afholdes på den dato og det tidspunkt, der er aftalt, og skiftevis i henholdsvis Bruxelles og et af Stillehavslandenes hovedstæder efter en rotationsordning, medmindre formændene træffer anden afgørelse.
            
            
               3.Møderne indkaldes af den fungerende medformand for den part, der er vært for mødet.
            
            
               4.Et møde kan afholdes ved personligt fremmøde, videokonference eller telekonference.
            
            
               5.Lande, der officielt har givet udtryk for, at de agter at tiltræde aftalen, kan deltage i møderne som observatører, hvis parterne er enige herom.
            
         
         
            
               Artikel 5
            
            
               Delegationer
            
            
               30 dage før mødet underretter sekretæren for Handelsudvalget EU-Stillehavslandene for hver part sekretæren for den anden part om den planlagte sammensætning af henholdsvis Den Europæiske Unions og Stillehavslandenes delegationer. Listen skal indeholde navn og stilling for hvert medlem af delegationen.
            
            
               Artikel 6
            
            
               Dokumenter
            
            
               Hvis forhandlingerne i Handelsudvalget EU-Stillehavslandene er baseret på skriftlige dokumenter, nummereres disse og rundsendes af sekretariatet som dokumenter fra Handelsudvalget EU-Stillehavslandene.
            
            
               Artikel 7
            
            
               Korrespondance
            
            
               1.Al korrespondance til Handelsudvalget EU-Stillehavslandene sendes til sekretariatet.
            
            
               2.Sekretariatet fordeler korrespondance fra Handelsudvalget EU-Stillehavslandene til parterne.
            
            
               Artikel 8
            
            
               Dagsorden for møderne
            
            
               1.I rimelig tid forud for et møde, men ikke mindre end 60 dage før, udarbejdes en foreløbig dagsorden for hvert møde af sekretariatet for Handelsudvalget EU-Stillehavslandene på grundlag af et forslag fra den part, der er vært for mødet, med en frist på mindst 14 kalenderdage for hver af de andre parter til at fremsætte bemærkninger.
            
            
               2.Dagsordenen godkendes af Handelsudvalget EU-Stillehavslandene ved hvert mødes begyndelse. Punkter, der ikke figurerer på den foreløbige dagsorden, kan sættes på dagsordenen ved konsensus.
            
            
               Artikel 9
            
            
               Indbydelse af eksperter
            
            
               Formændene for Handelsudvalget EU-Stillehavslandene kan efter fælles aftale indbyde eksperter (dvs. ikkestatslige embedsmænd) til at deltage i udvalgets møder og fremlægge oplysninger om specifikke emner; eksperterne deltager kun i de dele af mødet, hvor sådanne specifikke emner drøftes.
            
            
               Artikel 10
            
            
               Referat
            
            
               1.Sekretæren for den part, der er vært for mødet, udarbejder et udkast til mødereferat senest 30 kalenderdage efter mødets afslutning, medmindre formændene træffer anden afgørelse. Udkastet til mødereferat sendes til den anden parts sekretær, som kan fremsætte bemærkninger hertil.
            
         
         
            
               2.Når nærværende regel finder anvendelse på et møde i underudvalg, skal referatet fra underudvalgets møde foreligge ved eventuelle efterfølgende møder i Handelsudvalget.
            
            
               3.Mødereferatet indeholder sædvanligvis en sammenfatning af hvert punkt på dagsordenen og i givet fald oplysning om:
            
            
               a)alle dokumenter der blev forelagt Handelsudvalget EU-Stillehavslandene
            
            
               b)enhver erklæring, som et medlem af de delegationer, der deltager i mødet i Handelsudvalget EU-Stillehavslandene, har anmodet om at få optaget i protokollen, og
            
            
               c)afgørelser, henstillinger, erklæringer og konklusioner om specifikke spørgsmål.
            
            
               4.Mødereferatet indeholder en liste over alle afgørelser truffet af Handelsudvalget EU-Stillehavslandene ved skriftlig procedure, jf. artikel 11, stk. 2, siden udvalgets sidste møde.
            
            
               5.Et bilag til protokollen skal også indeholde en liste over deltagerne i mødet i Handelsudvalget EU-Stillehavslandene.
            
            
               6.Sekretariatet retter udkastet til mødereferat på grundlag af de modtagne bemærkninger, og det ændrede udkast godkendes af parterne senest 60 dage efter datoen for mødet eller på en anden dato, der aftales af formændene. Når mødereferatet er godkendt, undertegner sekretariatet to originaler heraf, og Den Europæiske Union og Stillehavslandene modtager hver et originalt mødereferat.
            
            
               7.Sekretariatet for Handelsudvalget EU-Stillehavslandene udarbejder også fælles konklusioner og kommunikéer, der skal godkendes af parterne ved mødets afslutning.
            
            
               Artikel 11
            
            
               Afgørelser og henstillinger
            
            
               1.Handelsudvalget EU-Stillehavslandene kan vedtage afgørelser og henstillinger, for så vidt angår alle de områder, hvor aftalen indeholder bestemmelser herom. Handelsudvalget EU-Stillehavslandene vedtager afgørelser og henstillinger ved konsensus. 
            
            
               2.I perioden mellem møderne kan Handelsudvalget EU-Stillehavslandene vedtage afgørelser eller henstillinger ved skriftlig procedure, hvis formændene er enige herom. Med henblik herpå forelægger en af formændene teksten til et forslag til afgørelse eller henstilling skriftligt for den anden formand. Sidstnævnte har to måneder eller en længere frist, der er fastsat i den anden formands forslag, til at give udtryk for sin tilslutning til forslaget til afgørelse eller henstilling. Hvis den anden part ikke giver udtryk for sin tilslutning, drøftes den foreslåede afgørelse eller henstilling, og den kan vedtages på Handelsudvalget EU-Stillehavslandenes næste møde. Udkast til afgørelser eller henstillinger anses for vedtaget, når den anden part giver udtryk for sin tilslutning, og optages i mødereferatet af udvalgets næste møde i henhold til artikel 10, stk. 4.
            
            
               3.Hvis Handelsudvalget EU-Stillehavslandene i medfør af aftalen er bemyndiget til at vedtage afgørelser eller henstillinger, benævnes sådanne akter henholdsvis "afgørelse" og "henstilling". Sekretariatet for Handelsudvalget EU-Stillehavslandene påfører alle afgørelser og henstillinger et løbenummer, datoen for deres vedtagelse og en beskrivelse af deres genstand. I hver afgørelse eller henstilling angives der en ikrafttrædelsesdato.
            
            
               4.Afgørelser og henstillinger vedtaget af Handelsudvalget EU-Stillehavslandene bekræftes af formændene.
            
            
               5.Den Europæiske Union og Stillehavslandene modtager en original og autentisk udgave af hver afgørelse og henstilling.
            
            
               Artikel 12
            
            
               Gennemsigtighed
            
            
               1.Handelsudvalget EU-Stillehavslandene kan beslutte at afholde offentlige møder.
            
            
               2.Hver part kan træffe afgørelse om at offentliggøre Handelsudvalget EU-Stillehavslandenes afgørelser og henstillinger i sin respektive officielle tidende.
            
         
         
            
               3.Alle dokumenter, der indgives af en part, bør betragtes som fortrolige, medmindre den pågældende part træffer anden afgørelse.
            
            
               4.De foreløbige dagsordener for møderne offentliggøres forud for udvalgets møde. De fælles konklusioner og kommunikéer offentliggøres efter deres godkendelse i henhold til artikel 10.
            
            
               5.Offentliggørelse af de i stk. 2-4 nævnte dokumenter sker under overholdelse af de enkelte parters gældende databeskyttelsesregler.
            
            
               Artikel 13
            
            
               Sprog
            
            
               1.Arbejdssproget for Handelsudvalget EU-Stillehavslandene er engelsk.
            
            
               2.Handelsudvalget EU-Stillehavslandene vedtager afgørelser eller henstillinger om ændring eller fortolkning af aftalen på de sprog, som de autentiske udgaver af aftalen er udfærdiget på. Alle Handelsudvalget EU-Stillehavslandenes øvrige afgørelser eller henstillinger, herunder den, hvorigennem denne forretningsorden vedtages, vedtages på det i stk. 1 omhandlede arbejdssprog.
            
            
               3.Hver part er ansvarlig for oversættelse af afgørelser, henstillinger og andre dokumenter til sit/sine officielle sprog, hvis det er påkrævet i henhold til denne artikel, og afholder de dermed forbundne udgifter.
            
            
               Artikel 14
            
            
               Udgifter
            
            
               1.Parterne afholder hver især de udgifter, der påløber i forbindelse med deltagelse i møder i Handelsudvalget EU-Stillehavslandene, navnlig udgifter til personale, rejser og underhold som udgifter til video- eller telekonferencer, postforsendelser og telekommunikation.
            
            
               2.Udgifter i forbindelse med tilrettelæggelse af møder og reproduktion af dokumenter afholdes af den part, der er vært for mødet.
            
            
               3.Udgifter i forbindelse med tolkning til og fra Handelsudvalget EU-Stillehavslandenes arbejdssprog på møder afholdes af den part, der er vært for mødet.
            
            
               Artikel 15
            
            
               Særlige udvalg eller organer 
            
            
               1.Der oprettes og føres tilsyn med særlige udvalg eller organer i overensstemmelse med aftalens artikel 68, stk. 4, litra a), med henblik på at behandle alle spørgsmål, der delegeres til dem af Handelsudvalget EU-Stillehavslandene.
            
            
               2.Handelsudvalget EU-Stillehavslandene underrettes skriftligt om de kontaktpunkter, der udpeges af særlige udvalg eller andre organer, der oprettes i henhold til aftalen. Korrespondance, dokumenter og meddelelser af relevans, der fremsendes mellem det enkelte særlige udvalgs kontaktpunkter vedrørende aftalens gennemførelse, sendes samtidig til sekretariatet for Handelsudvalget EU-Stillehavslandene.
            
            
               3.De særlige udvalg og organerne aflægger rapport til Handelsudvalget EU-Stillehavslandene om resultater, afgørelser eller henstillinger og konklusioner fra hvert af deres møder.
            
            
               4.Nærværende forretningsorden finder tilsvarende anvendelse på de særlige udvalg og andre organer, der oprettes i henhold til aftalen, medmindre andet besluttes af hvert enkelt særlige udvalg eller organ i henhold til bestemmelserne i aftalen.
            
            
               Artikel 16
            
         
         
            
               Ændring af forretningsordenen
            
            
               Denne forretningsorden kan ændres skriftligt ved en afgørelse truffet af Handelsudvalget EU-Stillehavslandene i overensstemmelse med artikel 11.
            
         
         
            
                  
                     (1)
                  
                        Rådets afgørelse 2009/729/EF af 13. juli 2009 om undertegnelse og midlertidig anvendelse af den foreløbige partnerskabsaftale mellem Det Europæiske Fællesskab på den ene side og Stillehavslandene på den anden side (EUT L 272 af 16.10.2009, s. 1).